Diari Oficial de la Generalitat Valenciana


Sumari del DOGV 5547, del 03-07-2007 (2007/8516)

RESOLUCIÓ de 26 de juny de 2007, de la Directora General de Relacions amb les Corts i Secretariat del Govern de la Presidència de la Generalitat, per la qual es disposa la publicació del conveni de cessió de dades entre la Tresoreria General de la Seguretat Social i el Servici Valencià d'Ocupació i Formació de la Generalitat, sobre autorització d'accés al Fitxer General d'Afiliació.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5547

Data del DOGV
:   03-07-2007

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2007/8516


Data del document
:   26-06-2007

Organisme emissor
:   Presidència de la Generalitat

Tipus de document
:   Resolució

Descriptors 

:   * Conselleria Economia, Hisenda i Ocupació
    * seguretat social
    * cooperació administrativa
    * tractament de dades

RESOLUCIÓ de 26 de juny de 2007, de la Directora General de Relacions amb les Corts i Secretariat del Govern de la Presidència de la Generalitat, per la qual es disposa la publicació del conveni de cessió de dades entre la Tresoreria General de la Seguretat Social i el Servici Valencià d'Ocupació i Formació de la Generalitat, sobre autorització d'accés al Fitxer General d'Afiliació. [2007/8516]  
Subscrit, després de la tramitació prèvia reglamentària, entre la Tresoreria General de la Seguretat Social i el Servici Valencià d'Ocupació i Formació de la Generalitat, el 2 de maig de 2007, un Conveni de cessió de dades sobre autorització d'accés al Fitxer General d'Afiliació, i en compliment del que establix l'article 8.2 de la Llei de Règim Jurídic de les Administracions Públiques i del Procediment Administratiu Comú, cal publicar en el Diari Oficial de la Comunitat Valenciana l'esmentat Conveni, que ha quedat inscrit en el Registre de Convenis amb el número 0843/007, i que figura com a annex d'esta resolució.  
València, 26 de juny de 2007.- La directora general de Relacions amb les Corts i Secretariat del Govern: Angélica Such Ronda.  
Conveni de cessió de dades entre la Tresoreria General de la Seguretat Social i el Servici Valencià d'Ocupació i Formació de la Generalitat, sobre autorització d'accés al fitxer general d'afiliació.  
València, 2 de maig de 2007  
Reunits  
D'una part, Francisco Javier Aibar Bernad, director general de la Tresoreria General de la Seguretat Social, nomenat pel Reial Decret 838/2004, de 23 d'abril (BOE núm. 100, de 24 d'abril), en representació d'aquesta de conformitat amb la competència atribuïda per l'article 3r del Reial Decret 1.314/1984, de 20 de juny, pel qual es regula l'estructura i les competències de la Tresoreria General de la Seguretat Social.  
De l'altra, el conseller d'Economia, Hisenda i Ocupació, Gerardo Camps Devesa, nomenat conseller en virtut del Decret 5/2003, de 20 de juny del president de la Generalitat Valenciana (DOGV de 21 de juny), a qui s'ha assignat la titularitat de la conselleria d'Economia, Hisenda i Ocupació pel Decret 7/2004, de 27 d'agost, del president de la Generalitat Valenciana (DOGV de 30 d'agost), en representació del Servici Valencià d'Ocupació i Formació basant-se en les facultats que li confereix la Llei de la Generalitat 5/1983, de 30 de desembre, del Consell, autoritzat per l'Acord del Consell de data 27 d'abril de 2007.  
Les dues parts en l'exercici dels seus càrrecs, es reconeixen mútuament capacitat i competència per a formalitzar el present Conveni, i a aquest efecte  
Exposen  
1. El Reial Decret 1.314/1984, de 20 de juny, pel qual es regula l'estructura i les competències de la Tresoreria General de la Seguretat Social (TGSS), atribueix en l'article 1.a) les competències en matèria d'inscripció d'empreses i l'afiliació, altes i baixes dels treballadors, matèria regulada posteriorment per l'article 3 del Reglament General sobre inscripció d'empreses i afiliació, altes i baixes dels treballadors en la Seguretat Social, aprovat pel Reial Decret 84/1996, de 26 de gener. A aquests efectes, en virtut del que estableix l'article 52 de l'esmentat reglament, correspon a la TGSS el manteniment d'un registre de treballadors amb la corresponent identificació per cada Règim del Sistema de la Seguretat Social, així com els beneficiaris i la resta de persones subjectes a l'obligació de cotitzar. Aquest registre està integrat en el Fitxer General d'Afiliació la titularitat del qual correspon així mateix a aquest Servici Comú.  
2. L'article 66, punt 1r de la Llei General de la Seguretat Social, d'acord amb la nova redacció donada per l'article 6 de la Llei 52/2003, de 10 de desembre, de disposicions específiques en matèria de Seguretat Social estableix que "les dades, els informes o els antecedents obtinguts per l'administració de la Seguretat Social en l'exercici de les seues funcions tenen caràcter reservat i només podran utilitzar-se per als fins encomanats a la TGSS, sense que puguen ser cedits o comunicats a tercers, llevat que la cessió o comunicació tinguen com a objecte, entre altres supòsits, els arreplegats en l'apartat d) "la col·laboració amb qualssevol altres administracions públiques per a la lluita contra el frau en l'obtenció o la percepció d'ajudes o de subvencions a càrrec de fons públics inclosos els de la Unió Europea, així com en l'obtenció o la percepció de prestacions incompatibles en els distints Règims del Sistema de la Seguretat Social".  
3. El Servici Valencià d'Ocupació i Formació (SERVEF), organisme autònom de naturalesa administrativa, creat per la Llei 3/2000, de 17 d'abril, de la Generalitat Valenciana, adscrit a la conselleria d'Economia, Hisenda i Ocupació de la Generalitat, té atribuïdes les competències en matèria d'intermediació i orientació laboral, les polítiques actives d'ocupació, el foment de l'ocupació i la formació professional, tant ocupacional com contínua.  
4. En l'exercici de les seues funcions i per al compliment dels seus fins, el SERVEF realitza, entre altres activitats econòmiques, la concessió de subvencions i ajudes, la gestió de les quals suposa necessàriament el coneixement de diverses dades d'empreses i de treballadors/es.  
5. L'article 4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, segons la redacció donada per la Llei 4/1999, de 13 de gener, estableix que les administracions públiques, en el desenvolupament de la seua activitat i en les seues relacions recíproques, hauran de prestar, en l'àmbit propi, la cooperació i l'assistència actives que les altres administracions pogueren demanar per a l'exercici de les seues competències.  
En conseqüència, dins de l'esperit de mútua col·laboració per al compliment dels fins públics que corresponen a cada administració, les dues parts acorden subscriure el present conveni de conformitat amb les següents   
Clàusules  
Primera  
El Conveni té com a objecte fixar les condicions i els termes de la col·laboració entre la TGSS i el Servici Valencià d'Ocupació i Formació (d'ara endavant, SERVEF) per a facilitar l'accés d'aquest organisme a les bases de dades del Fitxer General d'Afiliació. Pel que fa a la forma i les característiques de l'autorització, l'assignació, el funcionament i la resta de condicions de l'accés al Fitxer General d'Afiliació, s'hauran d'ajustar al que s'estableix en l'Ordre Ministerial de 17 de gener de 1996 (BOE de 25 de gener de 1996).  
Segona  
La cessió d'informació procedent de les bases de dades de la TGSS té com a finalitat exclusiva el desenvolupament de les competències i funcions atribuïdes al SERVEF per la Llei 3/2000, de 17 d'abril, de la Generalitat Valenciana, de creació d'aquest organisme, i desplegades pel Decret 41/2001, de 27 de febrer, del Govern Valencià, pel qual s'aprova el Reglament d'Organització i del Règim Jurídic del SERVEF (DOGV núm. 3.950, d'1.03.2001), que justifiquen la cessió.  
Pel present Conveni, la TGSS autoritza al SERVEF l'accés a les transaccions següents del Fitxer General d'Afiliació:  
- ATI 61 € Consulta general de treballadors - Ocupació.  
- ACC 62 € Consulta de Compte de Cotització  
Tercera  
La TGSS i el SERVEF hauran d'ajustar-se al que s'estipula en els punts següents:  
1r. La TGSS realitzarà l'autorització inicial d'accés a les transaccions del Fitxer General d'Afiliació a què es refereix el present Conveni.  
2n. La configuració de l'accés objecte del present Conveni haurà de complir els principis següents establits per l'Ordre Ministerial de 17 de gener de 1996 sobre control d'accés al sistema informàtic de la Seguretat Social:  
- Confidencialitat, de manera que s'assegure que la informació està disponible només per a aquells usuaris que estiguen autoritzats com cal per a accedir-hi i que aquells la utilitzen exclusivament per a les seues comeses concretes de gestió en la forma, el temps i les condicions determinats en l'autorització respectiva.  
- Integritat, garantint que únicament els usuaris autoritzats, i en la forma i amb els límits de l'autorització, puguen crear, utilitzar, modificar o suprimir la informació.  
- Disponibilitat, de manera que els usuaris autoritzats tinguen accés a la informació en la forma i quan ho requerisquen per a les exclusives comeses de la gestió encomanada.  
3r. L'administració del sistema es basarà en l'assignació de perfils d'autorització als distints usuaris d'acord amb les funcions exercides per aquests. En aquest sentit, la TGSS assignarà un perfil d'usuari autoritzador amb nivell 4, i aquest al seu torn donarà d'alta tants codis d'usuari com siguen necessaris per a la realització de les funcions de gestió encomanades.  
Als efectes del present punt es denomina "usuari" les persones autoritzades per a accedir al sistema informàtic però sense facultat per a donar d'alta en SILCON altres usuaris ni transferir cap autorització. Aquests seran identificats amb el nivell U.  
L'usuari autoritzador donat d'alta realitzarà l'assignació de perfils, entenent-se per això l'anotació en SILCON de les transaccions a què pot accedir un determinat autoritzat (usuari) per raó del seu lloc de treball.  
4t. L'usuari administrador/autoritzador i subsidiàriament el Servici Valencià d'Ocupació i Formació és responsable de l'assignació de perfils d'autorització als usuaris, que han de correspondre's amb les necessitats de gestió i vigilarà la utilització correcta de les autoritzacions concedides.  
5é. Tots els usuaris autoritzats a accedir al sistema hauran de quedar identificats i autentificats, de manera que en tot moment puga conéixer-se l'usuari i els motius pels quals es va accedir a la corresponent informació continguda en el sistema. Per a això en el moment d'autoritzar un usuari s'ompliran tots els camps exigits com ara característiques del lloc de treball i informació complementària, núm. de telèfon, fax, etc.  
6é. Cada usuari tindrà un únic codi d'accés i serà responsable dels accessos que es realitzen amb el seu codi i contrasenya personal.  
7é. Quan algun usuari, ja siga autoritzador o autoritzat, passe a exercir un nou lloc de treball en una unitat de gestió distinta o cause baixa en el treball de forma voluntària, o siga objecte de suspensió d'ocupació, es procedirà a la baixa del codi d'usuari. D'altra banda, s'establiran controls quant al temps d'inactivitat dels usuaris que passaran a la situació de cancel·lats una vegada transcorreguts tres mesos sense accedir al Fitxer General d'Afiliació. També es disposarà de la possibilitat d'establir dates de caducitat d'accés al sistema per part d'usuaris i limitacions en l'horari de connexió.  
Quarta  
Tots els usuaris identificats, així com els seus responsables en el Servici Valencià d'Ocupació i Formació, han de tenir el coneixement que la còpia de programes i/o ús de dades de caràcter personal en tasques impròpies són operacions il·legals que poden donar lloc a responsabilitats administratives i, en concret, les establides en el títol VII de la Llei Orgànica 15/1999 de 13 de desembre, així com a responsabilitats de qualsevol altra naturalesa, fins i tot penals, raó per la qual quan, per qualsevol mitjà, es tinguen indicis de la utilització de dades, antecedents, registres o informes amb finalitat diferent de la gestió assignada a l'usuari, o la seua difusió indeguda, infringint així el deure de secret professional, es posaran aquests fets en coneixement de l'interlocutor de la TGSS definit a aquests efectes, a fi de procurar l'adopció de les mesures pertinents entre les dues parts.  
A fi de donar a conéixer aquestes responsabilitats, en totes les altes d'usuaris realitzades s'haurà d'omplir un document on s'especificaran els compromisos adoptats per l'usuari, en els termes que s'indiquen en aquesta clàusula i en l'annex que s'adjunta a aquest Conveni. Aquest document quedarà en poder de l'autoritzador de nivell 4, si bé podrà ser remés a la TGSS si aquesta ho sol·licita.   
Cinquena  
El control i la seguretat de les dades subministrades es regirà pel que disposa la Llei Orgànica 15/1999, de 13 de desembre, de Protecció de Dades de Caràcter Personal, el Reglament de Mesures de Seguretat de Fitxers Automatitzats que continguen Dades de Caràcter Personal, aprovat pel Reial Decret 994/1999, d'11 de juny, i els Documents de Seguretat aprovats per la Tresoreria General de la Seguretat Social.  
Sisena  
L'òrgan cessionari accepta i assumeix pel present document que la cessió de dades es produeix als fins exclusius que s'especifiquen en aquest Conveni, per la qual cosa qualsevol altre ús que es faça d'aquestes dades constituirà un incompliment del present Conveni que facultarà la Tresoreria per a exigir les responsabilitats oportunes.  
L'organisme cessionari serà responsable davant de la Tresoreria i davant de tercers de qualsevol reclamació derivada de l'ús indegut que facen els usuaris de les dades cedides, eximint la TGSS de qualsevol responsabilitat a aquest respecte. La Tresoreria podrà repetir contra l'organisme cessionari per qualsevol indemnització que haja de satisfer derivat d'aquest incompliment.  
Setena  
A través dels sistemes i mitjans informàtics d'auditoria que facilite la TGSS, com a òrgan cedent, l'òrgan cessionari haurà de realitzar les activitats de control que garantisquen la deguda custòdia i adequada utilització de les dades rebudes i qualsevol altra activitat encaminada a garantir la correcta forma i justificació de l'accés als fitxers o les bases en què aquelles figuren incloses.  
Per a portar a efecte el que s'ha assenyalat en el paràgraf anterior, la TGSS es compromet a proporcionar l'assistència necessària als responsables que designe l'òrgan cessionari.  
L'òrgan cessionari es compromet que cada accés quede justificat amb la causa o l'expedient que l'haguera motivat.  
Huitena  
1. Sense perjuí de l'anterior, la TGSS es reserva la facultat de:  
A. Controlar, supervisar i/o auditar els accessos o la utilització que es done a les dades rebudes, per a la qual cosa la Unitat Nacional d'Auditories de la TGSS podrà portar a efecte qualssevol altres controls accessoris o complementaris.   
B. Sol·licitar, en qualsevol moment, els aclariments o la informació complementària que la TGSS considere necessària o convenient sobre la correcció dels accessos, la custòdia o la utilització de la informació cedida.  
C. Suspendre les autoritzacions i desactivar els perfils d'aquells usuaris que hagueren realitzat accessos de risc, entenent per això tots aquells en què no quede acreditada la correspondència amb els fins per als quals hagueren sigut utilitzats.  
2. L'òrgan cessionari accepta sotmetre's a totes les actuacions de control i supervisió que puga acordar la Unitat Nacional d'Auditories de la TGSS, a fi de verificar l'adequada obtenció i utilització de la informació cedida i de les condicions normatives o convencionals que s'hi apliquen.  
Novena  
La TGSS es reserva la facultat de revisar en qualsevol moment posterior a la firma del present Conveni, les formes d'accés a les dades protegides ja siga a través d'accés directe a fitxers, suport físic o connexió telemàtica o electrònica, i la limitació d'aquestes per raons tècniques, per modificació dels continguts dels fitxers arran de millores introduïdes en aquests, per falta d'ús de les transaccions o per altres raons que pogueren suposar alteració de les condicions pactades en aquest Conveni.  
Deu  
Si com a conseqüència de les actuacions de control o d'auditoria o per causa de denúncia o comunicació, es detectara qualsevol tipus d'irregularitat relacionada amb la utilització de dades, antecedents, registres o informes amb finalitat diferent de la gestió de l'òrgan cessionari, s'obriran immediatament diligències amb vista al complet esclariment i, si és el cas, a l'exigència de responsabilitats amb trasllat, si és procedent, a l'autoritat judicial corresponent  
Onze  
El present Conveni tindrà una vigència d'un any, comptat a partir del dia de la firma, al terme de la qual s'entendrà tàcitament prorrogat per períodes d'un any, excepte denúncia per qualsevol de les parts amb una antelació mínima d'un mes a la data del venciment.   
Dotze  
Les dues parts accepten la submissió expressa als jutjats i tribunals de Madrid capital per a totes les qüestions derivades del compliment o interpretació del present Conveni.  
I en prova de conformitat amb tot el que antecedeix firmen el present Conveni en dos exemplars al lloc i en la data indicats al principi.  
Per la Tresoreria General de la Seguretat Social, el director general: Javier Aibar Bernad  
Pel Servici Valencià d'Ocupació i Formació, el conseller d'Economia, Hisenda i Ocupació: Gerardo Camps Devesa.  
ANNEX I  
(Nom i cognoms) ..., amb DNI ..., i adscrit/a ... pel present document,  
Comunica:  
Que, de conformitat amb el que disposa l'article 10 de la Llei Orgànica 15/1999, de 13 de desembre, de Protecció de Dades de Caràcter Personal, i l'article 6 de l'Ordre Ministerial de 17 de gener de 1996, sobre control d'accessos al sistema informàtic de la Seguretat Social, en el cas que les funcions que desenvolupe o els treballs que realitze comporten l'alta com a usuari del sistema informàtic, adquireix el compromís d'utilitzar les transaccions amb els fins exclusius de gestió per als quals siga autoritzat, està obligat a guardar el secret professional sobre les dades de les quals tinga coneixement i és responsable de tots els accessos que es realitzen als fitxers informàtics mitjançant la seua contrasenya personal i el codi d'accés facilitat.  
Que l'incompliment de les obligacions indicades, l'accés a la informació per un usuari no autoritzat, l'assignació de processos o transaccions no necessaris per a la funció encomanada i la falta de custòdia o secret de la identificació personal d'accés, donarà lloc a l'exigència de responsabilitats administratives, en concret les establides en el títol VII de la Llei Orgànica 15/1999 de 13 de desembre, així com a responsabilitats de qualsevol altra naturalesa, fins i tot, penals.  
..., ... de ... de 2007